Il taramot dal 1976 al va «in Onde». Di doman, sabide ai 24 di Setembar, la programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont su internet ae direzion www.ondefurlane.eu) si insiore di un spazi gnûf che al partìs dal cuarantesim inovâl dal sisme che al à sdrumât il Friûl par ricuardâ chei moments, par contâ chê storie e chês storiis e par meti adun une riflession in cont di chê esperience, di soference, di solidarietât e di citadinance ative.
L’apontament si clame Friûl SotSore e al marche une serie speciâl di Dret & Ledrôs, la rubriche setemanâl di aprofondiment gjornalistic, curade e cundusude dal diretôr de emitente, Mauro Missana, in onde la sabide a buinore di 9.30 a 11.
«In ocasion di chest inovâl – al sclarìs Missana – a son stadis diviersis iniziativis celebrativis, là che in maniere plui o mancul cussiente e je stade fate indenant une cierte vision dai fats: una ‘vulgata’ retoriche che e conte che la ricostruzion dal Friûl e je stade concuardade tra un guvier talian ‘iluminât’ e un guvier regjonâl eficient sul cjâf de int».
La iniziative e vûl fâi cuintri a cheste rimozion, parcè che, cemût che al marche Missana, «i furlans a àn pierdût la memorie di chê solidarietât che il taramot al à discjadenât dentri e fûr dal Friûl, des mobilitazions, des lotis popolârs e des esperiencis di autoguvier dal bas. Cheste memorie e cheste cussience a coventin ancje parcè che solidarietât, mobilitazion e autoguvier a tornin a jessi temis di strente atualitât».
La prime pontade di Friûl SotSore e je dedicade al Friûl dai agns Setante dal secul passât, che al jere une tiere cun diviers elements di conflit sul plan sociâl e politic. «Cognossi cheste suaze – al zonte ancjemò il diretôr de ‘Radio libare dai frulans’ – al jude a capî lis dinamichis che si viodaran po intal Friûl taramotât».
Par frontâ chescj argoments, Mauro Missana e Antonio Buiani a varan ospits in studi il gjornalist Andrea Valcic, in chê volte militant de çampe extraparlamentâr, e Ferruccio Saro, che al presentarà il so pont di viste, daûr de sô esperience, in chei agns, di sindic dal Psi. A son previodûts ancje i intervents dal ricercjadôr Tiziano Sguazzero, specialist te storie dai partîts politics, di Giorgio Cavallo, che al jere atîf te çampe extraparlamentâr, di Renato Fiorelli, esponent de aree radicâl e ecologjiste e dal gjornalist Toni Capuozzo, in chê volte ancje lui atîf te çampe extraparlamentâr.
Tes pontadis seguitivis di Friûl SotSore si fevelarà ancje di altris argoments: de ricostruzion tra Comuns, Regjon e Stât centrâl; dal taramot de int, tra mobilitazions e autoguvier locâl; des rivendicazions e des bataiis che a son saltadis fûr; di chei teritoris furlans che a son stâts sacodâts ma ancje dismenteâts; dal cussì clamât ‘model Friûl’ e dai elements di resonaments che a divegnin di chê esperince pal Friûl di vuê e di doman.
Il prin apontament cun Friûl SotSore si podarà scoltâlu in repliche ancje domenie ai 25 di Setembar a 8 a buinore.
Cun di plui, dongje che in modulazion di frecuence e in internet, Radio Onde Furlane si pues scoltâle su smartphone, Iphone, tablet e Ipad, doprant la aplicazion specifiche che si le discjame de rêt daûr des indicazions che si cjatin ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn